**Školska 2020./21. godina**

***POTREBAN PRIBOR ZA 1. RAZRED***

**HRVATSKI JEZIK**

*BILJEŽNICA* – 1 crtančica, pisanka A i pisanka B.

*FASCIKL* (2 komada) – u jedan će djeca umetati papire koje dobiju u školi, eventualnu zadaću i sl., njega nose u torbi, a drugi ostaje u školi i u njega se prilažu dječji uratci, ispiti i ostalo

*LEKTIRA* –nabavit ćete u dogovoru s učiteljicom i školskom knjižničarkom početkom nastave.

*Pribor u pernici/torbi* svakodnevno - našiljene grafitne olovke (min 3 u pernici), šiljilo, gumica, bojice, škarice, ljepilo.

**MATEMATIKA**

BILJEŽNICA – matematička za 1. razred uz geometrijski pribor (2 trokutića i ravnalo manjeg formata).

**PRIRODA I DRUŠTVO**

VELIKA BILJEŽNICA s linijama (služit će za 4 godine pa je dobro da je s tvrdim koricama).

 **STRANI JEZIK**

 BILJEŽNICA – pisanka A.

**VJERONAUK**

BILJEŽNICA – crtančica.

**INFORMATIKA**

UDŽBENIK - dobit ćete u skladu s potpisanim suglasnostima za izbornu nastavu Informatike kada nastava počne.

**LIKOVNA KULTURA**

Vodene/akvarel boje, veliko pakiranje bijele tempere, flomasteri, pastele, ljepilo u sticku, škare, plastelin, tempere, kistovi za vodene boje i za tempere različitih brojeva, paleta, čašica, krpica, podloga za stol (novinski papir, stari plastični stolnjak ili nešto slično).

Likovnu mapu i kolaž papir molimo nabaviti tek poslije dogovora s učiteljicama po početku nastave.

**TJELESNA I ZDRAVSTVENA KULTURA**

Bijela majica i tamne kratke hlačice ili donji dio trenerke za dječake, djevojčice mogu u tajicama. Tenisice za preobuću za dvoranu mogu biti iste koje će dijete koristiti za preobuću u školi. Ako još ne zna vezati vezice, molimo neka budu na „čičak“. Svakako u unutrašnjost tenisica zapišite inicijale djeteta.

**INFORMATIVKA** – obvezno- blokić u kojem će na prednjoj strani biti navedeni najvažniji podatci o djetetu, te brojevi telefona roditelja i/ili osobe koja dolazi po dijete u školu. Informativka je veza između roditelja i učiteljice i sve važne obavijesti bit će zapisane u njoj. Kontrolirajte ju svakodnevno dok dijete ne stekne naviku pokazati vam samo. U informativku ćete i Vi pisati poruke učiteljici ukoliko bude potrebno.

Udžbenike i bilježnice umotati u prozirne omote, na naljepnicu velikim tiskanim slovima napisati ime, prezime i razred!

**Još nekoliko savjeta:**

*O kupnji torbe i pernice...*

Torba mora biti funkcionalna, ne najmodernija. Najbolji odabir torbe je da ju prvašić prije kupnje pokuša staviti na leđa, zatim objasnite djetetu da je to prazna torba, a da za školu u nju ide puno stvari. U torbu treba stati oko 3 do 4 udžbenika, 2 do 3 radne bilježnice, pernica, preobuća, kutijica s užinom, pribor za tjelesni, ponekad i neka igračka. Osim prvih desetak dana, naučite učenika da sam slaže torbu po rasporedu koji dobije u školu. Naučite li đaka da ćete uvijek vi to raditi, izrazit će nezadovoljstvo u 4. razredu kad ćete vi od njega tražiti da to preuzme.
U pernici je potrebno smjestiti barem dvije olovke, šiljilo, gumica, ravnalo, bojice (ne flomasteri) i to je sve. Ako učiteljica traži više, reći će vam, ali uglavnom ono najosnovnije nam je potrebno gotovo svaki dan i  važnije nam je da je svaki dan pernica uredna, posložena s našiljenim olovkama, nego da ima 3 „kata“.

*O kutku za učenje...*

Učenik ne treba cijelu sobu za sebe, potreban mu je kutak koji će imati stol, na zidu ploču na koju se mogu lijepiti brze i kratke obavijesti, na stolu neka bude pribor za pisanje. I to je dovoljno. Učenika ohrabrite da će sam voditi brigu o urednosti u svom kutku, nemojte premještati stvari bez znanja prvašića jer će dijete izgubiti pojam gdje je što ostavilo.

*O udžbenicima...*

Mnogi nastavni predmeti imaju više različitih udžbenika (za 1. polugodište, za 2. polugodište, ponekad nastavni listići, zbirka zadataka…) pa ćete od učiteljice dobiti obavijest što je potrebno nositi u torbi da torba ne bi bila preteška ili postoji li mogućnost da dio knjiga bude u školi. Bilježnice označite imenom i prezimenom, velikim tiskanim slovima, jer u razredu može biti puno imenjaka pa je teško saznati kome koja bilježnica pripada. Najbolje je uložiti bilježnice u udžbenike kako bi se djeca lakše snalazila.